Ingelbrecht Knudssøn

Ingelbrecht Knudssøn eller Ingebrigt Knudssøn (født 14. desember 1776 på Byneset, død 21. mars 1826 i Strinda) var en norsk sorenskriver og stortingsrepresentant.

Ingelbrecht Knudssøn var bondesønn fra gården Brensel på Byneset i Trøndelag. Seksten år gammal fikk han stilling hos  tollkasserer Møller i Trondheim. Etter tre år der arbeidet han ett år ved Strinda og Selbu sorenskriverembede, deretter sju år på rådstuen i Trondheim. I denne tiden studerte han på egen hånd, og i juni 1803 dro han til København. Her tok han på under ett år juridisk embetseksamen «med særdeles berømmelse». Fra 1804 arbeidet han først som amtsfullmektig i Sorø, deretter som advokatfullmektig i København og til sist prokurator.

Han var sorenskriver i Øst- og Vestfinnmark 1810-15, sorenskriver i Romsdal og byfogd i Molde 1816–21 og fra 1821 var han sorenskriver i Strinda og Selbu.

Knudssøn ble valgt inn på Stortinget i 1818 og 1821 som representant for valgkretsen Kristiansund og Molde;  i 1824 representerte han Trondheim. I 1821 var han stortingspresident og odelstingspresident. I 1824 var han president i Odelstinget og visepresident i Stortinget. Han var da også formann i reglementkomiteen og i protokollkomiteen.

Ved hans tidlige død ble det samlet inn 18 000 i Trondheim, til understøttelse for familien. En rest på 2 000 kr av dette ble i 1845 gitt til Universitetet i Oslo som et legat for trengende studenter. Ingelbrecht Knudssøns gate i Oslo er oppkalt etter ham.

Han ligger gravlagt på sørsida av Vår Frue kirke i Trondeheim der gravplata er synlig.

 Referanser 

 Kilder 
 Lindstøl, Tallak: Stortinget og Statsraadet 1814-1914. Kristiania, 1914
 Norsk samfunnsvitenskapelig datatjeneste


 Eksterne lenker 


Kategori:Stortingspresidenter
Kategori:Stortingsrepresentanter for Kristiansund og Molde
Kategori:Stortingsrepresentanter 1818–1820
Kategori:Stortingsrepresentanter 1821–1823
Kategori:Stortingsrepresentanter 1824–1826
Kategori:Sorenskrivere
Kategori:Nordstjerneordenen
Kategori:Medlemmer av Det Kongelige Norske Videnskabers Selskab
Kategori:Alumni fra Københavns Universitet
Kategori:Personer fra Trondheim kommune